Comrades-wenner onskuldig verklaar | Maroela Media
Ludwick Mamabolo, wenner van die die Comrades-marathon in 2012, is, meer as 10 maande ná hy positief getoets het vir metielheksaneamien, vrygespreek van alle dwelmaanklagte.
"Die atleet is Dinsdag in 'n 60-bladsylange uitspraak onskuldig bevind," het Trevor Boswell van Werksmans-prokureurs, wat Mamabolo se saak op 'n pro bono-basis hanteer het, gesê. "Die bevinding is dat daar prosedureprobleme was in die Comrades-toetsing. Ons het 14 of 15 onreëlmatighede in die toetsingsproses identifiseer."
In 'n ongekende skuif in Suid-Afrikaanse atletiek, is Mamabolo in Februarie toegelaat om aan kompeterende wedlope deel te neem om 'n inkomste te verdien en voor te berei vir vanjaar se Comrades-marathon, terwyl daar op die uitslag van die verhoor gewag is. Ná sy oorwinning in die jaarlikse ultramarathon in Durban verlede jaar het sy B-monster die teenwoordigheid van metielheksaneamien bevestig nadat sy A-monster positief getoets het vir die verbode stimulant.
Boswell het bevestig dat Mamabolo sy titel in hierdie jaar se 89km-wedloop sal verdedig. Die Comrades-marathon vind hierdie jaar op 2 Junie tussen Pietermaritzburg en Durban plaas.